’Nsú jie̱ꞌe̱ꞌ ntáká rán káꞌánꞌ ni̱ꞌ. Chi jíníꞌ ni̱ꞌ né ɨɨn ví ránoꞌó ya̱ nka̱ji ni̱ꞌ. Soo sáva sikúnkuvi rá tu̱ꞌun ya̱ nééꞌ nu̱u̱nꞌ Tutuꞌ níso Tu̱ꞌun Ndiosíꞌ ya̱ káꞌánꞌ‑a jie̱ꞌe̱ꞌ nuꞌuꞌ, jee káchíꞌ‑i: Te̱e ya̱ yájíꞌ nkáá jín nuꞌuꞌ, jee nkenta re̱ꞌ si̱kɨ̱ꞌ ni̱ꞌ, káchíꞌ nu̱u̱nꞌ Tutuꞌ.
Jee ne̱ vitan jee ya̱ káchíꞌ ya̱chi̱ꞌ ni̱ꞌ na̱ kúvi ya̱ kuvi sú ne̱ ntiáꞌan ka̱ꞌ kuvi‑i, sáva sáá kuvi rá tu̱ꞌun nkachiꞌ ni̱ꞌ yaꞌá, jee i̱nu̱ꞌ iniꞌ rán ya̱ Nuꞌuꞌ Ví ya̱ íyó nɨ́ɨ́nkání.
Máá nááꞌ vá káchíꞌ ni̱ꞌ nu̱u̱nꞌ rán: néni ɨɨn ñɨvɨ ya̱ íyó maniꞌ iniꞌ‑i nákuatáꞌví‑i ñɨvɨ ya̱ chuichí ni̱ꞌ jee íyó maniꞌ iniꞌ‑i nákuatáꞌví‑i nuꞌuꞌ ranika̱ꞌ. Jee ñɨvɨ vá ya̱ íyó maniꞌ iniꞌ‑i nákuatáꞌví nuꞌuꞌ, jee suni íyó maniꞌ iniꞌ‑i nákuatáꞌví‑i ne̱ Ndiosíꞌ ranika̱ꞌ ya̱ nchu̱ichí re̱ꞌ nuꞌuꞌ va̱ji ni̱ꞌ.
Jee sáá nkuvi nkachiꞌ Jesús rá tu̱ꞌun yaꞌá, jee nnu̱kuéká nasɨ́kuitɨꞌ iniꞌ ánímaꞌ re̱ꞌ jee njia̱ꞌa re̱ꞌ ya̱ naáꞌ jee nkachiꞌ re̱ꞌ: ―Máá nááꞌ vá káchíꞌ ni̱ꞌ nu̱u̱nꞌ rán ya̱ ɨɨn ránoꞌó naku̱ꞌva‑a nuꞌuꞌ nu̱u̱nꞌ rá te̱e kua̱chi ―nkachiꞌ Jesús.
Saájee rá te̱e súkuáꞌa re̱ꞌ ráa nna̱kune̱ꞌyá ráa nu̱u̱nꞌ ɨɨn inka táꞌán ráa, jee nku̱naan nku̱suꞌva iniꞌ ráa ntu nkútúníꞌ iniꞌ ráa jie̱ꞌe̱ꞌ né ɨɨn ráa vá nkachiꞌ re̱ꞌ.
Jee ɨɨn rá te̱e súkuáꞌa re̱ꞌ ráa, ya̱ ñúnúunꞌ víꞌí re̱ꞌ, ya̱ nééꞌ‑e xiín re̱ꞌ yuꞌú mesa nu̱u̱nꞌ kúxíní ráa.
Jee Simón Pedro nsa̱ꞌá re̱ꞌ seña jín xi̱ni̱ꞌ re̱ꞌ nu̱u̱nꞌ te̱e yaꞌá, sáva katu̱ꞌún‑u Jesús né ɨɨn ráa xí xi̱ni̱ꞌ vá nkaꞌanꞌ re̱ꞌ.
Saájee nsa̱ꞌá xiín te̱e vá maáa nu̱u̱nꞌ Jesús, jee nkachiꞌ‑i: ―I̱toꞌoꞌ, ¿né ɨɨn ví‑i? ―nkachiꞌ‑i.
Saájee nna̱xiníkó Jesús: ―Te̱e ya̱ ku̱ꞌva ni̱ꞌ nu̱u̱nꞌ re̱ꞌ ɨɨn yuꞌú i̱xta̱tíláꞌ ya̱ chu̱náji ni̱ꞌ, jee te̱e yukuán kúvi‑i ―nkachiꞌ Jesús. Jee nchu̱náji re̱ꞌ i̱xta̱tíláꞌ vá jee njia̱ꞌa re̱ꞌ maa nu̱u̱nꞌ Judas, se̱ꞌya Simón Iscariote.
Jee sáá nkuvi ntɨɨn Judas i̱xta̱tíláꞌ vá, jee ntañúꞌún kuitɨꞌ nki̱vɨ Satanás, ya̱ kúvi ta̱chi̱ꞌ kíni kúñáꞌnú, iniꞌ Judas. Saájee nkachiꞌ Jesús nu̱u̱nꞌ Judas: ―Tiñu saꞌá nú, jee ñamani saꞌá maa.
Soo ni ɨɨn ráa ya̱ nééꞌ yuꞌú mesa, ni ntu̱ví ñáku̱ꞌun iniꞌ ráa na̱ jie̱ꞌe̱ꞌ chi nkachiꞌ re̱ꞌ sukuán nu̱u̱nꞌ Judas.
Chi sava ráa nkaꞌvi iniꞌ ráa ya̱ nkachiꞌ Jesús sukuán, chi Judas kúvi te̱e ya̱ nééꞌ si̱kɨ̱ꞌ re̱ꞌ ya̱ kúmí váꞌa re̱ꞌ ñunu xu̱ꞌún ráa, jee saáva nkaꞌvi iniꞌ ráa ya̱ nkachiꞌ Jesús ya̱ kikeꞌen‑e nantíñú ya̱ jíniñúꞌún ráa ki̱vɨ̱ꞌ viko, áxí ya̱ ku̱ꞌva‑a ntíꞌ xu̱ꞌún nu̱u̱nꞌ rá ñɨvɨ láꞌví.
Jee sáá nkuvi ntɨɨn Judas nyajiꞌ re̱ꞌ ɨɨn yuꞌú i̱xta̱tíláꞌ vá, jee kuíre nkene re̱ꞌ kua̱ꞌa̱nꞌ re̱ꞌ. Jee yankuaaꞌ ví‑i.
Jee sáá nkene Judas kua̱ꞌa̱nꞌ re̱ꞌ, jee nkachiꞌ Jesús: ―Nuꞌuꞌ, ya̱ nta̱jí Ndiosíꞌ nu̱u̱nꞌ ñɨ̱vɨ́ sáva kuvi ni̱ꞌ Se̱ꞌya Ñɨvɨ, jee vitan jee ya̱ túvi nijinꞌ nu̱u̱nꞌ rá ñɨvɨ na̱sa kúñáꞌnú nasɨ́kuitɨꞌ ni̱ꞌ jín tiñu níso ni̱ꞌ, jee túvi ya̱ kúñáꞌnú nasɨ́kuitɨꞌ ka̱ꞌ Ndiosíꞌ jie̱ꞌe̱ꞌ tiñu saꞌá ni̱ꞌ.
Retú nuꞌuꞌ stúvi ni̱ꞌ na̱sa kúñáꞌnú nasɨ́kuitɨꞌ Ndiosíꞌ, máá Ndiosíꞌ stúvi na̱sa kúñáꞌnú nuꞌuꞌ, jee ya̱chi̱ꞌ ni stúvi re̱ꞌ maa.
’Ránoꞌó, ya̱ kúvi kuéntáꞌ se̱ꞌya ni̱ꞌ, vitan jee yakuꞌ ni tiempúꞌ ka̱ꞌ íyó kuneeꞌ ni̱ꞌ jín ránoꞌó. Jee kuíre nanukú rán nuꞌuꞌ, soo kuéntáꞌ ya̱ nkachiꞌ ni̱ꞌ nu̱u̱nꞌ rá te̱e kúñáꞌnú nu̱u̱nꞌ ñɨvɨ Israel, jee suni sukuán káchíꞌ ni̱ꞌ nu̱u̱nꞌ rán vitan ya̱: Nu̱u̱nꞌ kɨ̱ꞌɨ̱nꞌ ni̱ꞌ, jee nkúvi kɨ̱ꞌɨ̱nꞌ rán.
’Jee vitan jee taji ni̱ꞌ ɨɨn tu̱ꞌun jiáá ya̱ tátúníꞌ ni̱ꞌ nu̱u̱nꞌ rán, ya̱ kunu̱u̱nꞌ rán ɨɨn inka rá táꞌán rán. Kuéntáꞌ ñúnúunꞌ ni̱ꞌ ránoꞌó, jee suni sukuán kunu̱u̱nꞌ rán ɨɨn inka táꞌán rán.
Chi retú nu̱u̱nꞌ viiꞌ ñúnúunꞌ rán ɨɨn inka táꞌán rán, yukuán jee kuniꞌ ntáká rá ñɨvɨ ya̱ maárán kúvi te̱e súkuáꞌa ni̱ꞌ ―nkachiꞌ Jesús.
Jee nkachiꞌ Simón Pedro nu̱u̱nꞌ Jesús: ―I̱toꞌoꞌ, ¿né núꞌ kɨ̱ꞌɨ̱nꞌ nú? Jee nna̱xiníkó Jesús: ―Nu̱u̱nꞌ kɨ̱ꞌɨ̱nꞌ ni̱ꞌ, jee nkúvi kunikɨnꞌ nú nuꞌuꞌ ntañúꞌún. Soo ne̱ kuéé ka̱ꞌ jee kunikɨnꞌ nú nuꞌuꞌ ―nkachiꞌ Jesús.
Jee nkachiꞌ Pedro nu̱u̱nꞌ re̱ꞌ: ―I̱toꞌoꞌ, ¿na̱ kuvi chi ntu kúvi kunikɨnꞌ ni̱ꞌ noꞌó ntañúꞌún? Chi íyó túꞌva ni̱ꞌ súka̱ꞌ kuviꞌ ni̱ꞌ jie̱ꞌe̱ꞌ nú ―nkachiꞌ Pedro.
Jee nna̱xiníkó Jesús: ―¿Á nijia nú ya̱ íyó túꞌva nú kuviꞌ nú jie̱ꞌe̱ꞌ nuꞌuꞌ? Chi máá naáꞌ vá káchíꞌ ni̱ꞌ nu̱u̱nꞌ nú ya̱ ne̱ ntiáꞌan ka̱ꞌ kana stóꞌo jee u̱ni̱ꞌ íchí kachiꞌ nú ya̱ ntu jíníꞌ nú nuꞌuꞌ ―nkachiꞌ Jesús.